Covid-19-statistieke: Meer as 20 nuwe sterftes aangetekenGrafika: Elsabe Erasmus. Die departement van gesondheid het sedert Maandag 26 nuwe Covid-19-sterftes in Suid-Afrika aangeteken. Dit is die meeste sterftes wat nog in 24 uur aangeteken is, hoewel dit nie beteken dat al dié mense die afgelope 24 uur oorlede is nie. Luidens statistieke wat Dinsdagaand deur die departement van gesondheid bekendgestel is, het die getal Covid-19-gevalle sedert Maandag met 767 toegeneem en het die totaal gestyg tot 17 200. Dit is ŉ styging van 4,6% in die aantal gevalle die afgelope 24 uur. In totaal is 312 mense sedert Maart in Suid-Afrika aan Covid-19 dood. Die Noord-Kaap het ook Dinsdag sy eerste sterfte aangeteken. Mpumalanga is volgens die departement se syfers die enigste provinsie wat nog nie ŉ Covid-19- verwante sterfte aangemeld het nie. Garfika: Elsabe Erasmus. Die getal mense wat van Covid-19 herstel het sedert die uitbreking van die virus in Maart kom te staan op 7 960. Volgens die departement se syfers is meer mans (55,5%) tot op hede in Suid-Afrika aan Covid-19 dood as vroue (44,5%). Niemand jonger as 20 het al hier weens die virus gesterf nie, terwyl 61 mense (19,5) tussen die ouderdom van 20 en 50 weens die virus dood is. Die meeste mense in Suid-Afrika wat gesterf het weens die virus is tussen 50 en 80 jaar oud (68,6%). Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief. Garfika: Elsabe Erasmus.